text: Visita de professionals de l'educació de Noruega a l'Escola del Treball — Català
  Sou a: Inici / Notícies / Visita de professionals de l'educació de Noruega a l'Escola del Treball
  Visita de professionals de l'educació de Noruega a l'Escola del Treball
  La trobada dels més de 40 professionals noruecs s'emmarca en el projecte Erasmus + "Join efforts to combat drop-out"
  Els professionals i el director de l'Escola a la Capella
  El passat 15, 16 i 17 d'abril el Departament d'Ensenyament va participar en el Transnational seminar in the Erasmus+ project: "Join efforts to combat drop-out", en la ciutat noruega d'Ostfold. Aquesta col·laboració va suposar una actuació dins del marc de l'acord interdepartamental entre el Departament d'Ensenyament i el Servei d'Ocupació de Catalunya per a l'impuls del Programa de Noves Oportunitats per a Joves.
  De l'exposició que es va fer a la ciutat d'Ostfold en relació al sistema educatiu, la formació professional i l'abandonament escolar prematur a Catalunya, va sorgir l'interès per part dels noruecs d'aprofundir en aquesta qüestió i fruit d'aquest mateix fet el resultat final de la visita dels més de 40 professionals estrangers a l'Escola del Treball com a centre de referència català dels estudis professionals.
  La trobada, en col·laboració amb la Subdirecció de Formació Professional i Ensenyaments de Règim Especial, ha aglutinat a un grup de personal tècnic de l'administració educativa, orientadors i professors de formació professional de la regió de Oppland (Noruega).
  En la visita que es va dur a terme el dia 25 de setembre, es va exposar el sistema educatiu a Catalunya, els diversos itineraris que poden seguir els joves, la col·laboració amb les empreses on els joves fan les pràctiques, el sistema d'orientació i tutoria, la preparació per a proves d'accés, el suport als joves en la sortida al món laboral i la mostra de les famílies professionals que el centre ofereix. També es van visitar espais singulars i emblemàtics del recinte com la biblioteca o la capella del centre, amb la corresponent explicació del que suposa el seu llegat històric.
  Tota la visita ha estat comentada en anglès i han participat una representació de l'equip directiu i del professorat del Departament d'Orientació, com ara Carmelo Gómez Pascual, director de l'Escola, Alfred Parera, Sotsdirector de FP, Mercedes Quílez i Josep Kies del Departament d'Orientació, i per part del Departament d'Ensenyament, la tècnica del Servei d'ordenació curricular d'ESO i Batxillerat, Neus Agut.
  Aquesta visita ha permès a tots els professionals seguir treballant alguns dels objectius del projecte com ara en els punts forts:
  Involucrar els estats participants a combatre l'abandonament escolar per tal d'aconseguir un dels principals objectius educatius de l'estratègia de la UE 2020 de reduir la taxa d'abandonament escolar per sota del 10% a la UE.
  Contribuir els diferents membres participants, a identificar les necessitats i les solucions comunes a través de l'intercanvi de coneixements, de bones pràctiques i de mètodes per donar resposta a l'abandonament escolar dins del marc de la Formació Professional.
  Difondre les millors pràctiques i mètodes del sistema educatiu català que contribueixen a la prevenció, intervenció i compensació de l'abandonament escolar com es descriu a continuació:
  Reconèixer els estudiants en situació de probabilitat d'abandonament escolar.
  Definir les necessitats d'aquests estudiants de cara a la prevenció i fer èmfasi en l'orientació personal i grupal.
  Identificar les millors pràctiques i rutines habituals en referència a la col·laboració entre les diferents parts (escola, mercat de treball, departaments, pares i mares, professors i alumnat) per prevenir l'abandonament d'estudis a la FP.
  I els punts febles, com ara:
  Continuar avançant en la reducció de l'elevat índex d'alumnat que abandona els estudis en el primer curs d'un cicle formatiu.
  Millorar els sistemes de detecció, acompanyament i orientació de l'alumnat vulnerable o en situació de risc d'abandonament escolar en etapes prèvies i en paral·lel als estudis de formació professional i finalment, millorar la xarxa d'agents i entitats dedicades a la formació dels joves per facilitar la seva ocupabilitat posterior.